《次儿栋代运北征 其三》
清代·顾永年

一龄父见背，无知人所怜。如何白头子，有母抱终天。

六旬顾复恩，尽付东流川。堂虚不敢登，衣敝不敢牵。

苟知母已死，思归亦徒然。哀哉欲重见，非梦即黄泉。

养儿空令老，何如早弃捐。栋也代父行，匹马走燕然。

忘躯冒矢石，一往更无前。惭愧我为子，反不如汝贤。

作者简介：顾永年，字九恒，号桐村，钱塘人。康熙乙丑进士，官甘肃华亭知县。有《梅东草堂诗》。